14.02.2024

*Højbjerggaard Grundejerforening*

*Nyhedsbrev ang. arbejde med Lokalplan 301.*

I nyhedsbrev i december 2023 informerede bestyrelsen grundejerforeningens medlemmer om fremdriften på udarbejdelse af ny lokalplan for vores område. Informationen indeholdt ligeledes en forventet tidsplan for det udestående arbejde og tidsplanen er i det store og hele blevet fulgt.

Som informeret i december, stadfæstede kommunalbestyrelsen den 13. december 2023 Arkitektur- og Byplanudvalget beslutning om at sende ”Forslag til lokalplan 301” i offentlig høring. Forslaget blev sendt i høring den 19. december, og som berørte grundejere modtog alle grundejerforeningens medlemmer direkte besked fra kommunen. Svarfrist for eventuelle høringssvar var sat til den 13. februar 2024.

Den 11. januar 2024 modtog alle grundejerforeningens medlemmer en invitation fra kommunen til at deltage i et borgermøde om Lokalplan 301. Mødet blev afholdt 7. februar på Birkerød Skole. På mødet gennemgik kommunen de væsentligste ændringer i forhold til nuværende deklarationer og lokalplan, hvorefter der var mulighed for at stille spørgsmål og komme med synspunkter. Der var ca. 30 grundejere til stede.

Grundejerforeningens lokalplanudvalg har gennem det seneste års tid haft et godt og konstruktivt samarbejde med kommunen. Det er udvalgets og bestyrelsens opfattelse, at Lokalplan 301 bliver en god lokalplan der tilgodeser grundejerforeningens medlemmers synspunkter og prioriteringer.

Når det er sagt, så er udarbejdelse af en lokalplan en proces hvor man naturligvis ikke får alle sine ønsker opfyldt. Til trods for at kommunen har været meget lydhøre overfor vores synspunkter, er der stadig nogle paragraffer som vi mener kommunen bør overveje at justere. Bestyrelsen og lokalplanudvalget har derfor sendt høringssvar til kommunen inden deadline den 13. februar.

Bestyrelsen ønsker en så transparant proces som muligt og har derfor vedhæftet det indsendte høringssvar til dette nyhedsbrev.

Kommunen vil nu behandle alle indkomne høringssvar hvorefter en endelig Lokalplan 301 vil blive vedtaget i kommunalbestyrelsen. Vedtagelsen forventes i april eller maj 2024.

I forbindelse med vedtagelse af lokalplan 301 aflyses eksisterende Partiel byplanvedtægt nr. 19 og de to tinglyste deklarationer gældende for vores område med undtagelse af § 7 i deklaration 1401. § 7 omhandler krav om medlemskab af grundejerforening, hvilket bestyrelsen fortsat mener skal være gældende.

På bestyrelsen og lokalplanudvalgets vegne,

Anne Dorte Lindhoff

Formand for bestyrelsen